《将进酒》
明代·童轩

将进酒，君莫辞，请君听我歌新词。百年三万六千日，一岁欢娱能几时。

君不见古人名利相奔趋，兰亭梓泽皆邱墟。何如秦宫花下醉，满堂明月红氍毹。

荣辱信有命，富贵亦有期。一朝光宠还自至，何须读尽人间书。

黄金注，白玉钟，绿醅初泼蒲萄浓。貂裘不惜酒家换，便当醉卧埋春风。

盛时一去不再返，绿鬓明朝成老翁。将进酒，杯莫空，云台烟閤我何有，仰天大笑浮云东。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。